หุ้นรับกระตุ้นศก.
ดัชนีตลาดหุ้นไทยเมื่อวานนี้ค่อนข้างแกว่งไซด์เวย์
24 ก.ค. 2562

ลูบคมตลาดทุน : ธนะชัย ณ นคร
ดัชนีตลาดหุ้นไทยเมื่อวานนี้ค่อนข้างแกว่งไซด์เวย์
แต่จะว่าไปแล้ว ก็แกว่งแบบนี้มาหลายวันทำการแล้วล่ะ
อย่างเมื่อวันพุธ (17 ก.ค.) ที่แล้วดัชนีปิด 1,718 จุด
ส่วนเมื่อวานนี้ดัชนีปิด 1,725 จุด (+0.57 จุด) หรือสรุปแล้ว ดัชนีแทบจะไม่ไปไหนเลยในรอบ 4 วันทำการ วิ่งขึ้น ๆ ลง ๆ วนเวียนไปแบบนี้
ทว่าหากดูจากกราฟแล้ว
เหมือนทรงจะไม่ค่อยดีนัก เพราะกราฟค่อย ๆ ย่อตัวลงมา
ช่วงนี้ปัจจัยบวกยังไม่มีเข้ามาเพิ่มเติม
นักลงทุนยังคงเฝ้ารอปัจจัยบวกใหม่
เช่น การประชุมธนาคารกลางยุโรป หรือ ECB , การแถลงนโยบายของรัฐบาลไทย, การทยอยประกาศผลประกอบการของบริษัทจดทะเบียน
และในสัปดาห์หน้าก็จะต้องติดตามการเจรจาการค้าระหว่างสหรัฐฯ และจีน
อ้อ.. มีเรื่องการประชุมของธนาคารกลางสหรัฐ หรือเฟด ด้วย
ที่กำลังลุ้นว่าจะปรับลดอัตราดอกเบี้ยลงมาหรือไม่
หากปรับลด จะลดลงมาเท่าไหร่ 0.50% หรือ 0.25%
ขณะที่ตลาดคาดหวังไว้ว่า ควรจะปรับลด 0.50% และเฟดกลับส่งสัญญาณออกมาก่อนหน้านี้ว่า อาจจะแค่ 0.25%
ปัจจัยภายในตอนนี้ทุกคนพุ่งตรงไปที่การแถลงนโยบายนั่นแหละ
โดยเฉพาะลุ้นกันว่า จะมีนโยบายการกระตุ้นเศรษฐกิจอย่างไรในช่วงครึ่งหลังของปีนี้
ว่ากันว่า การจับตาเฝ้าดูนโยบายกระตุ้นเศรษฐกิจที่ว่านี้นี่นะ
จะต้องออกมาแบบ “เซอร์ไพรส์” ด้วยนะ
หรือต้อง “ร้องว้าวววว” อะไรทำนองนั้นนั่นแหละ
เพราะหากไม่ว้าว ไม่แจ่ม ไม่ตื่นเต้น หรือเป็นนโยบายแบบเบสิก ๆ อะไรแบบนั้น
ตลาดก็คงไม่ได้ตอบรับมากนัก เพราะเหมือนว่าจะรับรู้ก่อนหน้านี้กันไปแล้วว่าจะทำอะไรกันบ้าง
แต่ดูเหมือนหุ้นที่จะตอบรับออกมาก่อนล่วงหน้าเลย ก็คือ กลุ่มค้าปลีกที่นำโดย CPALL BJC และ HMPRO ที่ราคาค่อย ๆ วิ่งขึ้นมาอีกครั้ง
นักวิเคราะห์และนักลงทุนต่างเชื่อว่า ไม่ว่านโยบายกระตุ้นเศรษฐกิจจะออกมารูปแบบใด
ก็น่าจะเกี่ยวกับการกระตุ้นกำลังซื้อแน่นอน
และหุ้นกลุ่มที่จะได้รับประโยชน์ก็คือ  ค้าปลีก
จริง ๆ แล้ว กลุ่มรับเหมาก่อสร้างก็ถูกจับตาด้วยว่า จะได้รับประโยชน์จากมาตรการกระตุ้นเศรษฐกิจ และการเดินหน้าในโครงการลงทุนโครงสร้างพื้นฐานต่าง ๆ
หุ้นที่แนะนำกัน คือ CK, STEC และ SEAFCO
ส่วนกลุ่มนิคมอุตสาหกรรม คือ AMATA, ROJNA, WHA
มีคำถามว่าแล้วกลุ่มท่องเที่ยวล่ะ น่าสนใจไหม
ประเด็นนี้ต้องดูอีกครั้งว่า รัฐบาลจะออกมาตรการแบบไหน เพราะท่องเที่ยวตอนนี้ซบเล็กน้อย จากค่าเงินบาทแข็ง และเศรษฐกิจโลกชะลอตัวด้วย
ก่อนหน้านี้ ก็เพิ่งมีรายงานว่า นักลงทุนต่างชาติทิ้งหุ้นกลุ่มท่องเที่ยวออกมาค่อนข้างมาก
ดู ๆ ไปแล้ว เป็นความท้าทายของรัฐบาลประยุทธ์ 2 พอสมควร